Document ID: 32008D0386

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Απριλίου 2008
για τροποποίηση του παραρτήματος A της απόφασης 2006/679/ΕΚ, της 28ης Μαρτίου 2006, σχετικά με την τεχνική προδιαγραφή διαλειτουργικότητας για το υποσύστημα «Έλεγχος-χειρισμός και σηματοδότηση» του διευρωπαϊκού συμβατικού σιδηροδρομικού συστήματος και του παραρτήματος A της απόφασης 2006/860/ΕΚ, της 7ης Νοεμβρίου 2006, σχετικά με την τεχνική προδιαγραφή διαλειτουργικότητας για το υποσύστημα «Έλεγχος-χειρισμός και σηματοδότηση» του διευρωπαϊκού σιδηροδρομικού συστήματος υψηλών ταχυτήτων
[κοινοποιηθείσα υπό τον αριθμό Ε(2008) 1565]
(Κείμενο που παρουσιάζει ενδιαφέρον για τον ΕΟΧ)
(2008/386/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/48/ΕΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας (1), και ιδίως το άρθρο 6 παράγραφος 1,
την οδηγία 2001/16/ΕΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για τη διαλειτουργικότητα του συμβατικού διευρωπαϊκού σιδηροδρομικού συστήματος (2), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Με την απόφαση 2006/679/ΕΚ της Επιτροπής (3) εγκρίθηκε η πρώτη τεχνική προδιαγραφή διαλειτουργικότητας («ΤΠΔ») για το υποσύστημα «Έλεγχος-χειρισμός και σηματοδότηση» του διευρωπαϊκού συμβατικού σιδηροδρομικού συστήματος.
(2)
Με την απόφαση 2002/731/ΕΚ της Επιτροπής (4) εγκρίθηκε η πρώτη τεχνική προδιαγραφή διαλειτουργικότητας («ΤΠΔ») για το υποσύστημα «Έλεγχος-χειρισμός και σηματοδότηση» του διευρωπαϊκού σιδηροδρομικού συστήματος υψηλών ταχυτήτων. Η απόφαση αυτή καταργήθηκε και αντικαταστάθηκε από την απόφαση 2006/860/ΕΚ της Επιτροπής (5).
(3)
Με την απόφαση 2007/153/ΕΚ προσαρμόστηκε στην τεχνική πρόοδο το παράρτημα Α των αποφάσεων 2006/679/ΕΚ και 2006/860/ΕΚ.
(4)
Προκειμένου να ληφθεί υπόψη η συμφωνία στην οποία κατέληξαν οι ομάδες εργασίας του Ευρωπαϊκού Οργανισμού Σιδηροδρόμων όσον αφορά το υποσύνολο 108, χρειάζεται να ενημερωθεί το παράρτημα Α.
(5)
Σύμφωνα με το άρθρο 6 παράγραφος 2 της οδηγίας 96/48/ΕΚ και το άρθρο 6 παράγραφος 2 της οδηγίας 2001/16/ΕΚ, ο Οργανισμός ευθύνεται για την προετοιμασία της αναθεώρησης και της ενημέρωσης των ΤΠΔ και την υποβολή οποιασδήποτε σκόπιμης σύστασης στην επιτροπή που αναφέρεται στο άρθρο 21, ούτως ώστε να λαμβάνονται υπόψη η εξέλιξη της τεχνολογίας ή οι κοινωνικές επιταγές.
(6)
Σύμφωνα με το άρθρο 12 του κανονισμού (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου (6), ο Ευρωπαϊκός Οργανισμός Σιδηροδρόμων μεριμνά για την προσαρμογή των ΤΠΔ προς την τεχνική πρόοδο, τις εξελίξεις της αγοράς και τις κοινωνικές απαιτήσεις, και προτείνει στην Επιτροπή τις τροποποιήσεις των ΤΠΔ τις οποίες κρίνει αναγκαίες.
(7)
Στις 14 Ιανουαρίου 2008, ο Ευρωπαϊκός Οργανισμός Σιδηροδρόμων εξέδωσε σύσταση σχετικά με τον κατάλογο των υποχρεωτικών προδιαγραφών και τον κατάλογο των πληροφοριακών προδιαγραφών που παρατίθενται στις ΤΠΔ για το συμβατικό σιδηροδρομικό σύστημα και για το σιδηροδρομικό σύστημα υψηλών ταχυτήτων.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 21 της οδηγίας 96/48/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο κατάλογος των υποχρεωτικών προδιαγραφών και ο κατάλογος των πληροφοριακών προδιαγραφών που παρατίθενται στο παράρτημα Α της ΤΠΔ, η οποία επισυνάπτεται στην απόφαση 2006/679/ΕΚ για το υποσύστημα «Έλεγχος-χειρισμός και σηματοδότηση» του διευρωπαϊκού συμβατικού σιδηροδρομικού συστήματος και στο παράρτημα Α της ΤΠΔ, η οποία επισυνάπτεται στην απόφαση 2006/860/ΕΚ για το υποσύστημα «Έλεγχος-χειρισμός και σηματοδότηση» του διευρωπαϊκού σιδηροδρομικού συστήματος υψηλών ταχυτήτων, αντικαθίστανται από τον κατάλογο των υποχρεωτικών προδιαγραφών και τον κατάλογο των πληροφοριακών προδιαγραφών που επισυνάπτονται στην παρούσα απόφαση.
Άρθρο 2
Πριν από τις 31 Δεκεμβρίου 2008, οι προδιαγραφές του Ευρωπαϊκού Συστήματος Ελέγχου Αμαξοστοιχιών (European Train Control System - ETCS), που επισυνάπτονται στην παρούσα απόφαση, θα συμπληρωθούν προκειμένου να συμπεριληφθούν επικαιροποιημένες κοινές προδιαγραφές δοκιμών και να διορθωθούν ενδεχόμενα σφάλματα.
Άρθρο 3
Πριν από τις 31 Δεκεμβρίου 2008, και υπό την επιφύλαξη του άρθρου 7 της οδηγίας 96/48/ΕΚ και του άρθρου 7 της οδηγίας 2001/16/ΕΚ, τα κράτη μέλη αναφέρουν στην Επιτροπή ποιες γραμμές τους, όπου έχει εγκατασταθεί ETCS, λειτουργούν -ή θα λειτουργήσουν- σύμφωνα με τις εφαρμοστέες υποχρεωτικές προδιαγραφές πριν από την έναρξη ισχύος της παρούσας απόφασης.
Έως την ίδια ημερομηνία, τα κράτη μέλη αναφέρουν επίσης στην Επιτροπή την ημερομηνία από την οποία μπορούν να κινούνται σε εκάστη εκ των γραμμών τους ETCS αμαξοστοιχίες οι οποίες πληρούν τις προδιαγραφές που αναφέρονται στην παρούσα απόφαση.
Άρθρο 4
Η παρούσα απόφαση εφαρμόζεται από την 1η Ιουνίου 2008.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 23 Απριλίου 2008.

Labels: 7
8
15